Departement Seine-Saint-Denis

D**'Seine-Saint-Denis** (**93**) ass e franséischt Departement, an der Regioun Île-de-France. E läit am Ballungsgebitt vu Paräis an ëmfaasst haaptsächlech d'Banlieue am Norden an am Nordoste vun der Haaptstad.

Déi ronn 1,6 Milliounen Awunner vum Departement gi "Séquano-Dionysiens" genannt.
## Geographie

Mat enger Fläch vun 236&nbsp;km² ass d'Seine-Saint-Denis viru Paräis an den Hauts-de-Seine dat drëttklengst Departement a Frankräich. Et läit am Paräisser Baseng an am sougenannte Pays de France.

D'Departement besteet haaptsächlech aus engem niddrege Plateau, deen duerch breet Däller vun der Seine an der Marne a vun Zeiebierger strukturéiert gëtt.

## Bevëlkerung

2015 louch de Fertilitéitsindex bei 2,46 Kanner pro Fra, wat deen héchsten Taux vun allen Departementer am metropolitane Frankräich war.

D'Bevëlkerung huet ee vun den héchste Prozentsätz vun Auslänner a ganz Frankräich. 2013 waren 29 % (ronn 450.000 Persounen) Immigranten. 2005 hate méi wéi 57 % vun de manner wéi Uechzéngjäregen auslännesch Originnen a 64,9 % vun de Kanner, déi 2011 am Departement Seine-Saint-Denis gebuer goufen, haten op d'mannst een Elterendeel, deen am Ausland gebuer gi war.

D'Immigratioun huet schonn an der zweeter Hallschent vum 19. Joerhonnert mat der Entwécklung vun der Industrie ugefaangen. Tëscht 1920 an 1940 sinn haaptsächlech Spuenier an Italieener komm an nom Zweete Weltkrich d'Nordafrikaner. Spéider sinn nach d'Portugise komm a méi rezent d'Chineesen, d'Tierken an d'Afrikaner. Parallel dozou si bis an d'1970er och vill Fransousen aus anere Regioune vum Land an d'Industriebetriber zu Paräis an an der Ëmgéigend schaffe komm.

## Administrativ Opdeelung

### Gréisst Gemengen
D'Gemenge mat de meeschten Awunner waren 2015:

# Saint-Denis: 111.103
# Montreuil: 106.691
# Aubervilliers: 83.782
# Aulnay-sous-Bois: 83.584
# Drancy: 69.568
# Noisy-le-Grand: 66.213
# Le Blanc-Mesnil: 55.297
# Pantin: 55.180
# Épinay-sur-Seine: 54.840
# Bondy: 53.439
# Bobigny: 51.716
# Sevran: 50.480

## Transport

Am Departement Seine-Saint-Denis gëtt et zwéi Fluchhäfen, de Fluchhafe Paris-Charles-de-Gaulle, deen de gréissten a Frankräich an ee vun de gréissten an Europa ass, an de Bourget, deen haaptsächlech fir d'Privatfligerei do ass an op deem och de *[[Salon international de l'aéronautique et de l'espace de Paris-Le Bourget|Salon de l'aéronautique]]* ofghale gëtt.

Donieft gëtt et och siwe Metroslinnen, véier Tramslinnen, fënnef RER-Linnen, 63&nbsp;km Autobunn, 349&nbsp;km *routes départementales* a 600&nbsp;km Vëlospisten.

## Biller
 
Fichier:Canal SD.jpg|De *[[Canal Saint-Denis]]* vun Aubervilliers aus gesinn
Fichier:Bobigny - Prefecture 01.jpg|D'Prefektur vu Bobigny 
Fichier:Île-Saint-Denis 93.jpg|D'südlech Spëtzt vun der Île-Saint-Denis an der Seine
Fichier:Terminal 1 of CDG Airport.jpg|Den Terminal 1 vum Fluchhafe Paris-Charles-de-Gaulle
Fichier:Tours rue de la capsulerie - 2006.JPG|Ee vun de ville Wunnbléck am Departement
Fichier:Parc de la Courneuve - 01.JPG|De Parc Georges-Valbon.
Fichier:VILLETANEUSE Forum de l'Université PXIII.JPG|De Forum vun der Université Paris-Nord zu Villetaneuse
Fichier:Chateau saint ouen.jpg|D'Schlass vu Saint-Ouen.
Fichier:Grands Moulins de Pantin.jpg|D'Grands Moulins de Pantin, aus deene Bürosgebaier gemaach goufen

## Um Spaweck